रोटरी रत्ननगरले मिनी म्याराथन गर्ने
रोटरी क्लब रत्ननगरले फागुन १९ गते साढे १५ किलोमिटर दुरीको मिनी म्याराथन गर्ने भएको छ । सोही समयमा महिलाहरूका लागि ५ किलोमिटर दुरीको प्रतियोगिता गरिने क्लबले सोमबार रत्ननगरमा आयोजना गरेको पत्रकार सम्मेलन जानकारी दिएको छ । पहिलो प्रतियोगिता गरेको चार वर्षपछि क्लबले दोस्रो पटक मिनी म्याराथन गर्न लागेको हो । यो पटक पुरस्कारको राशी बढेको छ ।
चितवन — रोटरी क्लब रत्ननगरले फागुन १९ गते साढे १५ किलोमिटर दुरीको मिनी म्याराथन गर्ने भएको छ । सोही समयमा महिलाहरूका लागि ५ किलोमिटर दुरीको प्रतियोगिता गरिने क्लबले सोमबार रत्ननगरमा आयोजना गरेको पत्रकार सम्मेलन जानकारी दिएको छ । पहिलो प्रतियोगिता गरेको चार वर्षपछि क्लबले दोस्रो पटक मिनी म्याराथन गर्न लागेको हो । यो पटक पुरस्कारको राशी बढेको छ ।साढे १५ किलो मिटर खुला मिनी म्याराथनमा पहिलो हुनेले एक लाख रुपैयाँ नगद र चाँदीको मेडल तथा प्रमणपत्र पाउने मिनी म्याराथनका संयोजक विपिन पोखरेलले जानकारी दिए । दोस्रो हुनेले ५० हजार रुपैयाँ र तेस्रो हुनेले २५ हजार रुपैयाँ नगदका साथै चाँदीको मेडल र प्रमाणपत्र पाउने छन् । चौथो हुनेले १० हजार, पाँचौंले पाँच हजार र छैठौंदेखि १० औं हुनेले तीन हजार रुपैयाँ नगद र प्रमणपत्र पाउने छन् ।त्यसै गरी सिमान्तकृत वर्गमा रहेको चितवनको पहाडी क्षेत्रमा बसोबास गर्ने आदिवासी समुदाय चेपाङबाट सहभागी भएर दुरी पुरा गर्नेले नगद दुई हजार रुपैयाँ प्रोत्साहन पुरस्कार पाउने संयोजक पोखरेलले बताए । महिलाको पाँच किलो मिटर दौडमा पहिलो हुनेले २० हजार रुपैयाँ, दोस्रो हुनेले १० हजार रुपैयाँ र तेस्रो हुनेले पाँच हजार रुपैयाँ नगद र चाँदीको मेडल तथा प्रमणपत्र पाउने छन् ।महिला तर्फ चौथो हुनेले तीन हजार, पाँचौ हुनेले २५ सय र छैठौंदेखि १० औं स्थानसम्म रहनेले दुई हजार रुपैयाँ नगद र प्रमणपत्र पाउने पोखरेलले जानकारी दिए । चेपाङ समुदायबाट सहभागी भएका महिलालले दुरी पुरा गरेमा प्रोत्साहन स्वरुप हजार रुपैयाँ नगद पुरस्कार दिने पनि पोखरेलले बताए । रोटरीले यसअघि ७६ सालको माघमा गरेको मिनी म्याराथनमा सशस्त्र प्रहरीका गोपिचन्द्र पार्की पहिलो हुँदै ५० हजार रुपैयाँ पाएका थिए ।यो पटक पुरस्कारको राशी र स्वरुप पनि बढाएको आयोजकले बताएका छन् । प्रतियोगितामा यो पटक पनि राष्ट्रियस्तरका धावकहरू सहभागी हुने आयोजकको अपेक्षा छ । फागुन १७ गतेसम्म नामांकनको समय दिइएको छ । मिनी म्याराथन नारायणगढ नदी किनारबाट सुरु भएर रत्ननगरमा सकिने छ भने महिलाको दौड भरतपुर गोन्द्राङ टिकौली जंगलबाट सुरु भएर रत्ननगरमा सकिने छ । 